דוד שאפל

דוד שאפל (באנגלית: David Shapell; 4 בפברואר 1921 – 8 בפברואר 2015) היה יזם ואיש נדל"ן אמריקאי יליד פולין מלוס אנג'לס, קליפורניה. הוא היה ניצול שואה והמייסד של אחת החברות הגדולות לפיתוח נדל"ן בדרום קליפורניה. הוא תמך בענייני צדקה יהודיים בארצות הברית ובישראל.

== ראשית חייו ==
דוד שאפל נולד כדוד שאפלסקי (Czapelski) בוולברום, שטעטל בפולין.<ref name="jewishjournal">[http://www.jewishjournal.com/obituaries/article/david_shapell_developer_and_philanthropist_dies_at_94 David Shapell, developer and philanthropist, dies at 94], The Jewish Journal of Greater Los Angeles, February 10, 2015</ref> אביו היה בעל חוות אווזים.

במהלך מלחמת העולם השנייה נשלח שאפל למחנות עבודה סובייטים ובהמשך שירת בצבא האדום נגד הנאצים. עד סוף המלחמה נרצחו מרבית בני משפחתו על ידי הנאצים, למעט אח אחד, נתן שאפל, ואחות.

תקופת מה לאחר המלחמה גר בגרמניה,<ref name="latimes">Steve Chawkins, [http://www.latimes.com/local/obituaries/la-me-david-shapell-20150227-story.html David Shapell dies at 94; immigrant was devoted to Holocaust remembrance], The Los Angeles Times, February 26, 2015</ref> והיגר לארצות הברית בראשית שנות ה-50.<ref name="jerusalempost">Jeremy Sharon, [http://www.jpost.com/Israel-News/David-Shapell-philanthropist-and-Holocaust-survivor-dies-at-age-94-390731 David Shapell, philanthropist and Holocaust survivor, dies at age 94], The Jerusalem Post, February 11, 2015</ref>

== קריירה ==
שאפל עבד תחילה אצל קרוב משפחה שהיה בעל חנות מכולת בדטרויט, מישיגן, לצד אחיו נתן.

בשנת 1955 עברו השניים ללוס אנג'לס והקימו יחד עם גיסם, מקס ווב, חברה לפיתוח נדל"ן. זו התפרסמה בשם Shapell Industries, והחברה הפכה לאחת היזמיות הגדולות בדרום קליפורניה. היא נרכשה על ידי האחים טול בשנת 2013.

== פילנתרופיה ==
שאפל תרם תרומות לצדקה לידידי צה"ל, ארגון התרמה לצבא ההגנה לישראל. הוא חנך את ישיבת "דרכי נועם" ואת הסמינר לנשים מדרשת רחל בירושלים. בשנת 2006 תרם להקמת המרכז החינוכי לנוער בנושא השואה והגבורה על שם משפחת דוד ופלה שאפל ביד ושם בירושלים.<ref name="yadvashemcenter">[https://www.yadvashem.org/he/events/16-october-2006.html חנוכת המרכז ללימודי שואה וגבורה לנוער ע"ש משפחת דוד ופלה שאפל], יד ושם, 16 באוקטובר 2006</ref> באמצעות הקרן המשפחתית דוד ופלה שאפל, חנך את פרויקט הדיגיטציה של דוד ופלה שאפל בספרייה הלאומית בירושלים.<ref>[http://web.nli.org.il/sites/NLI/English/digitallibrary/Pages/Shapell-Digitization-Project.aspx National Library of Israel: The David and Fela Shapell Digitization Project]</ref> כמו כן, חנך את מרכז המשפחה לחקר הפרעות גנטיות על שם דוד ופלה שאפל במכון ויצמן למדע ברחובות.<ref>[http://www.weizmann.ac.il/acadaff/Scientific_Activities/2010/Shapell_Center.html Weizmann Institute of Science: David and Fela Shapell Family Center for Genetic Disorders Research]</ref>

שאפל כיהן בחבר הנאמנים של מרכז שמעון ויזנטל בלוס אנג'לס. בשנת 2013 תרם 15 מיליון דולר למוזיאון ארצות הברית לזכר השואה בוושינגטון די. סי., שם נקרא על שמו מרכז האוספים והשימור.<ref name="museumsecuringthepast"></ref><ref></ref>

משנת 1979 ועד מותו ביקרו שאפל, אשתו ומשפחתו מדי שנה בוולברום או באושוויץ לזכר קרוביהם שהיו קרבנות גרמניה הנאצית. במהלך ביקורים אלה אמרו תפילות קדיש והדליקו נרות לזכרם.

== חיים אישיים ==
שאפל היה יהודי אורתודוקסי. הוא היה נשוי במשך שישים וחמש שנים לפלה שאפל, ניצולת שואה ששוחררה ממחנה הריכוז ברגן-בלזן בסוף המלחמה. נולדו להם שלושה ילדים: רושל, בנג'מין ואירווין. הם התגוררו בלוס אנג'לס.

== מותו ==
שאפל נפטר ב-8 בפברואר 2015 בישראל לאחר מאבק בסרטן ריאות ובדלקת ריאות. הוא היה בן תשעים וארבע. הוא נקבר בבית העלמין ארץ החיים ליד בית שמש.

== הערות שוליים ==

קטגוריה:חרדים אמריקאים
קטגוריה:נדבנים יהודים אמריקאים
קטגוריה:אמריקאים ממוצא פולני-יהודי
קטגוריה:יזמים אמריקאים
קטגוריה:מהגרים מפולין לארצות הברית
קטגוריה:ניצולי השואה
קטגוריה:אמריקאים שנפטרו מסרטן הריאה
קטגוריה:אמריקאים שנולדו ב-1921
קטגוריה:אמריקאים שנפטרו ב-2015